**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL** **LEIDIMO ATLIKTI NEGYVENAMOJO PASTATO-KIOSKO LIEPOJOS G. 41, KLAIPĖDOJE, KAPITALINIO REMONTO DARBŲ UŽSAKOVO FUNKCIJAS“ PROJEKTO**

**1. Sprendimo projekto esmė, tikslai ir uždaviniai.**

Šiuo Tarybos sprendimu Klaipėdos miesto savivaldybės taryba (toliau – Taryba) leidžia UAB „Pienių takas“ (toliau – Nuomininkas) savo lėšomis, nustatyta tvarka parengus ir suderinus kapitalinio remonto projektą, atlikti pagal nuomos sutartį naudojamo turto – negyvenamojo pastato-kiosko Liepojos g. 41, Klaipėdoje (unikalus Nr. 2197-5002-0037, žymėjimas plane 9E1p, bendras plotas – 23,29 kv. m), kapitalinio remonto darbų užsakovo funkcijas, nekeičiant pastato paskirties.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis Klaipėdos miesto savivaldybės materialiojo turto nuomos tvarkos aprašu (toliau – Tvarkos aprašas), patvirtintu Klaipėdos miesto savivaldybės tarybos 2011 m. gruodžio 22 d. sprendimu Nr. T2-401. Pagal Tvarkos aprašo 15.3 papunktį, nuomininkas gali atlikti pagal nuomos sutartį naudojamo Savivaldybės turto kapitalinį remontą tik Tarybai leidus.

Nuomininkas pateikė Klaipėdos miesto savivaldybės administracijai prašymą leisti atlikti kapitalinį remontą pagal nuomos sutartį naudojamame Klaipėdos miesto savivaldybei nuosavybės teise priklausančiame pastate-kioske Liepojos g. 41, Klaipėdoje, nekeičiant pastato paskirties. Pastatas-kioskas yra prastos būklės, patalpose nėra tualeto.

Pagal Nuomininko pateiktą Techninio darbo kapitalinio remonto projektą planuojami darbai – pastato viduje ardomos pertvaros. Viena ardoma siena – nešanti. Suformuojama prekybinė patalpa, patalpa darbuotojams ir tualeto patalpa.

**3. Kokių rezultatų laukiama.**

Nuomininkas savo lėšomis galės atlikti negyvenamojo pastato-kiosko Liepojos g. 41, Klaipėdoje (unikalus Nr. 2197-5002-0037, žymėjimas plane 9E1p, bendras plotas – 23,29 kv. m), kapitalinio remonto darbų užsakovo funkcijas. Atlikus kapitalinio remonto darbus pastatas bus pagerintas iš esmės, suteikiant jam naują vertę.

**4. Sprendimo projekto rengimo metu gauti specialistų vertinimai.**

Gautas UAB „MJ Projektai“ pastato-kiosko 9E1p (Unik. Nr. 2197-5002-0037), Liepojos g. 41, Klaipėda, „Statinio konstrukcijų techninės būklės įvertinimo aktas Nr. 19-125T“.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nuomininkas kapitalinio remonto darbus atliks savo lėšomis ir nereikalaus, kad atliktos investicijos į pastato pagerinimą būtų atlygintinos.

**7. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma. Teigiamos pasekmės – Tarybai priėmus šį sprendimą bus suteiktos sąlygos atlikti pastato kapitalinį remontą ir sudarytos Nuomininkui sąlygos saugiai eksploatuoti ir efektyviai naudoti pagal paskirtį.

Teikiame svarstyti šį sprendimo projektą.

PRIDEDAMA:

1. UAB „Pienių takas“ 2019 06 14 prašymo kopija, 1 lapas;

2. Techninio darbo kapitalinio remonto projekto kopija, 12 lapų;

3. Statinio konstrukcijų techninės būklės įvertinimo akto Nr. 19-125T kopija, 7 lapai.

Turto skyriaus vedėjas Edvardas Simokaitis